Ir-Regolament tal-Kummissjoni (KE) Nru 1613/2001
tas-7 ta' Awissu 2001
li jemenda r-Regolament (KE) Nru 896/2001 li jistabbilixxi regoli dettaljati fuq l-applikazzjoni tar-Regolament tal-Kunsill (KEE) Nru 404/93 rigward l-arranġamenti għall-importazzjoni tal-banana fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KEE) Nru 404/93 tat-13 ta' Frar 1993 dwar l-organizzazzjoni komuni tas-suq tal-banana [1], kif emendat l-aħħar bir-Regolament (KE) Nru 216/2001 [2], u b'mod partikolari l-Artikolu 20 tiegħu,
Billi:
(1) Ir-Regolament tal-Kummissjoni (KE) Nru 896/2001 [3] jistabbilixxi r-regoli dettaljati ġodda għall-applikazzjoni tar-Regolament (KEE) Nru 404/93 rigward l-immaniġġjar tal-kwoti ta' tariffi ta' importazzjoni li hemm provvediment dwarhom fl-Artikolu 18(1) ta' dak ir-Regolament, applikabbli mill-1 ta' Lulju 2001.
(2) It-tieni subparagrafu ta' l-Artikolu 8(2) tar-Regolament (KE) Nru 896/2001 jistabbilixxi li prova tad-dispaċċ fil-każ ta' operaturi mhux tradizzjonali tingħata billi jiġu ppreżentati kopji tal-polza tat-tagħbija u l-manifest tal-bastiment jew, fejn applikabbli, id-dokument tat-trasport bl-art jew bl-ajru, magħmul f'isem l-operatur, għall-kwantitajiet attwalment importati. Sabiex jiġi assigurat li din id-disposizzjoni tkun applikata b'mod uniformi, għandu jiġi speċifikat li l-prova mitluba jkollha tkopri dispaċċ mill-pajjiż ta' oriġini tal-prodotti, irrispettivament mill-mezz tat-trasport użat. Din l-emenda għandha tapplika, għall-ewwel darba, għad-dispaċċi marbuta ma' ħidmiet ta' importazzjoni li jkunu saru fir-raba' kwart tas-sena 2001.
(3) Il-miżuri li hemm provvediment dwarhom f'dan ir-Regolament huma skond l-opinjoni tal-Kumitat ta' Amministrazzjoni tal-Banana,
ADOTTAT DAN IR-REGOLAMENT:
Artikolu 1
It-tieni subparagrafu ta' l-Artikolu 8(2) tar-Regolament (KE) Nru 896/2001 huwa sostitwit b'dan li ġej:
"Prova tad-dispaċċ għandha tingħata billi jiġu ppreżentati kopji tal-polza tat-tagħbija u l-manifest tal-bastiment jew, fejn applikabbli, id-dokument tat-trasport bl-art jew bl-ajru, li jkopri d-dispaċċ mill-pajjiż ta' oriġini, magħmul f'isem l-operatur, għall-kwantitjiet attwalment importati."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika, għall-ewwel darba, għal dispaċċi konnessi ma' ħidmiet ta' importazzjoni magħmula fir-raba' kwart tas-sena 2001.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, is-7 ta' Awissu 2001.